TARYBOS SPRENDIMAS
2009 m. liepos 7 d.
dėl valstybių narių užimtumo politikos gairių
(2009/536/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 128 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
pasikonsultavusi su Regionų komitetu,
atsižvelgdama į Užimtumo komiteto nuomonę,
kadangi:
(1)
2005 m. atnaujintoje Lisabonos strategijoje pabrėžiama ekonomikos augimo ir darbo vietų kūrimo svarba. Europos užimtumo strategijos užimtumo gairės ir bendrosios ekonominės politikos gairės buvo priimtos kaip bendras paketas, pagal kurį įgyvendinant Lisabonos strategijos užimtumo ir darbo rinkos tikslus vadovaujamasi Europos užimtumo strategija.
(2)
Iš Bendroje užimtumo ataskaitoje pateiktos valstybių narių nacionalinių reformų programų analizės matyti, kad valstybės narės turėtų toliau dėti visas pastangas šiose prioritetinėse srityse siekdamos: pritraukti ir išlaikyti daugiau žmonių darbo vietose, didinti darbo jėgos pasiūlą ir modernizuoti socialinės apsaugos sistemas, gerinti darbuotojų ir įmonių gebėjimą prisitaikyti, ir didinti investicijas į žmogiškąjį kapitalą tobulinant švietimą ir gebėjimus.
(3)
Atsižvelgiant į dabartinę ekonomikos krizę, gairės taip pat galėtų būti naudojamos kaip priemonė neatidėliotiniems didėjančio nedarbo ir socialinės atskirties uždaviniams spręsti. Trumpojo laikotarpio politika apima integruotą darbo rinkos lankstumo ir užimtumo garantijų pusiausvyros politiką, kuria siekiama sudaryti palankesnes perėjimo prie darbinės veiklos, atitinkamų gebėjimų turinčių bedarbių įdarbinimo turimose darbo vietose ir gebėjimų tobulinimo sąlygas.
(4)
Atsižvelgiant į Komisijos atliktą nacionalinių reformų programų analizę, dėmesys turėtų būti skiriamas veiksmingam jų įgyvendinimui laiku, ypatingą dėmesį skiriant sutartiems tikslams ir standartams bei socialinių partnerių dalyvavimui.
(5)
2008 m. priimtos užimtumo gairės galioja trejus metus; tuo laikotarpiu jas atnaujinti turėtų būti galima tik griežtai apribotais atvejais.
(6)
Valstybės narės turėtų išnagrinėti galimybes naudotis Europos socialiniu fondu užimtumo gairėms įgyvendinti.
(7)
Atsižvelgiant į tai, kad paketo gairės yra susijusios, valstybės narės turėtų visiškai įgyvendinti ir bendrąsias ekonominės politikos gaires,
PRIĖMĖ ŠĮ SPRENDIMĄ:
1 straipsnis
2008 m. liepos 15 d. Tarybos sprendimo 2008/618/EB dėl valstybių narių užimtumo politikos gairių (3) priede išdėstytos valstybių narių užimtumo politikos gairės toliau taikomos 2009 m., o valstybės narės į jas atsižvelgia įgyvendindamos užimtumo politiką.
2 straipsnis
Šis sprendimas skirtas valstybėms narėms.
Priimta Briuselyje, 2009 m. liepos 7 d.